CELEX: 32020H1039
Language: mt
Date: 2020-07-14 00:00:00
Title: Rakkomandazzjoni tal-Kummissjoni (UE) 2020/1039 tal-14 ta’ Lulju 2020 dwar li s-sostenn finanzjarju mill-Istat lill-impriżi fl-Unjoni jkun magħmul soġġett għall-kundizzjoni li dawn ma jkollhomx rabtiet ma’ ġurisdizzjonijiet li ma jikkooperawx

16.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 227/76
            
         
      RAKKOMANDAZZJONI TAL-KUMMISSJONI (UE) 2020/1039
      tal-14 ta’ Lulju 2020
      dwar li s-sostenn finanzjarju mill-Istat lill-impriżi fl-Unjoni jkun magħmul soġġett għall-kundizzjoni li dawn ma jkollhomx rabtiet ma’ ġurisdizzjonijiet li ma jikkooperawx
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
      Billi:
      
                  (1)
               
               
                  Id-devjazzjoni ta’ għajnuna finanzjarja lejn rifuġji fiskali tista’ tagħmel ħsara lill-integrità tal-finanzi pubbliċi tal-Istati Membri kif ukoll lill-funzjonament tajjeb tas-sistema finanzjarja tal-Unjoni u s-suq intern tal-Unjoni. Il-Kummissjoni ħadet pożizzjoni ċara kontra r-rifuġji fiskali f’dawn l-aħħar snin permezz tal-Istrateġija Esterna għal Tassazzjoni Effettiva tagħha (1).
               
            
                  (2)
               
               
                  It-tifqigħa tal-COVID-19 wasslet għal azzjoni bla preċedent fil-livelli nazzjonali u tal-Unjoni biex tappoġġa l-ekonomiji tal-Istati Membri u tiffaċilita l-irkupru tagħhom. Dan jinkludi intervent mill-Istat biex jiġu żgurati l-likwidità u l-aċċess għall-finanzi għall-impriżi, li parti konsiderevoli minnhom kienet soġġetta għar-regoli tal-Unjoni dwar l-għajnuna mill-Istat.
               
            
                  (3)
               
               
                  Il-volum ta’ appoġġ finanzjarju, b’mod partikolari l-appoġġ għal-likwidità, mogħti lill-impriżi fiċ-ċirkostanzi relatati mal-COVID-19, b’mod partikolari għal azzjoni immedjata u kkoordinata biex jiġi evitat l-użu ħażin tal-finanzjament pubbliku. Sa issa, azzjoni bħal din twettqet fil-parti l-kbira tagħha fil-kuntest tar-regoli tal-Unjoni dwar l-għajnuna mill-Istat. Barra minn hekk u lil hinn miċ-ċirkustanzi relatati mal-COVID-19, l-għoti ta’ appoġġ finanzjarju jenħtieġ li jittratta l-ħtieġa li jiġu indirizzati l-evitar u l-frodi tat-taxxa kif ukoll l-abbuż mill-baġits nazzjonali u tal-Unjoni għad-detriment tal-kontribwenti u tas-sistemi tas-sigurtà soċjali.
               
            
                  (4)
               
               
                  Sabiex jiġu segwiti b’mod effettiv l-isforzi biex jitrażżnu l-evitar, il-frodi u l-abbuż tat-taxxa, huwa daqstant importanti li jkun hemm provvediment għall-funzjonament tajjeb tas-suq intern. Għal dak il-għan, l-Istati Membri jenħtieġ li jikkoordinaw l-azzjoni tagħhom, biex jevitaw li l-bażijiet tat-taxxa tagħhom jitnaqqru bla bżonn u jiżguraw li jadottaw soluzzjonijiet li ma joħolqux diskrepanzi sinifikanti jew distorsjonijiet tas-suq.
               
            
                  (5)
               
               
                  Il-lista tal-Unjoni ta’ ġurisdizzjonijiet li ma jikkooperawx għal finijiet ta’ taxxa (“lista tal-UE ta’ ġurisdizzjonijiet li ma jikkooperawx”) (2) hija mfassla biex tindirizza t-theddid għall-bażijiet tat-taxxa tal-Istati Membri tal-UE. F’dak l-isfond, ikun xieraq li jiġi rakkomandat li l-Istati Membri jagħtu l-appoġġ finanzjarju tagħhom lill-impriżi fl-Unjoni bil-kundizzjoni li ma jkunx hemm rabtiet bejn dawk l-impriżi u l-ġurisdizzjonijiet li jidhru fuq il-lista tal-Unjoni. Barra minn hekk, il-Kummissjoni tosserva li, fil-kuntest tal-għoti ta’ għajnuna mill-Istat fil-forma ta’ rikapitalizzazzjonijiet, diversi Stati Membri indikaw l-intenzjoni tagħhom li joħolqu rabta qawwija bejn l-appoġġ finanzjarju u sehem ġust ta’ taxxa mħallsa mill-benefiċjarju.
               
            
                  (6)
               
               
                  Madankollu, huwa kruċjali li l-Istati Membri jipproteġu attivitajiet ekonomiċi ġenwini f’ġurisdizzjonijiet elenkati li ma jikkooperawx u jiggarantixxu li dawk l-attivitajiet ekonomiċi ma jiġux affettwati involontarjament. Għal dan il-għan, l-Istati Membri jenħtieġ li jinkludu eċċezzjonijiet xierqa fil-liġijiet tagħhom, sabiex jiżguraw li l-appoġġ finanzjarju ma jiġix evitat fejn ikun hemm attività ekonomika reali.
               
            
                  (7)
               
               
                  Sabiex jiġi żgurat li l-appoġġ finanzjarju jkun jista’ jingħadda lill-impriżi eliġibbli, l-Istati Membri jenħtieġ li jistabbilixxu rekwiżiti raġonevoli biex juru n-nuqqas ta’ rabtiet ma’ xi ġurisdizzjoni li tkun tidher fil-lista tal-UE ta’ ġurisdizzjonijiet li ma jikkooperawx. Fl-istess ħin, huwa essenzjali li jiġi ggarantit li l-impriżi ma jkunux jistgħu jiżgiċċaw mir-rekwiżiti tal-intitolament għal appoġġ finanzjarju.
               
            
                  (8)
               
               
                  Fi sforz biex jinħoloq qafas komprensiv, l-Istati Membri jenħtieġ li jestendu l-kondizzjonijiet għall-għoti ta’ appoġġ finanzjarju mill-Istat lil impriżi lil hinn min-nuqqas ta’ rabtiet ma’ ġurisdizzjonijiet elenkati li ma jikkooperawx, sabiex jiġu inklużi każijiet fejn ikun ġie stabbilit li impriża jew is-sidien tagħha kienu soġġetti għal kundanna għal reat serju jew li kienu involuti fi ksur relatat mal-ħlas ta’ taxxi jew ta’ kontribuzzjonijiet tas-sigurtà soċjali,
               
            ADOTTAT DIN IR-RAKKOMANDAZZJONI:
      1.   SUĠĠETT U KAMP TA' APPLIKAZZJONI
      
      Din ir-Rakkomandazzjoni tistabbilixxi approċċ koordinat biex l-Istati Membri jagħtu appoġġ finanzjarju bil-kundizzjoni li jkun hemm nuqqas ta’ rabtiet bejn l-impriża li tirċievi l-appoġġ u l-ġurisdizzjonijiet li jidhru fil-lista tal-UE ta’ ġurisdizzjonijiet li ma jikkooperawx.
      2.   DEFINIZZJONIJIET
      
      “Sjieda” tfisser parteċipazzjoni diretta u indiretta, kif ukoll is-sid benefiċjarju, kif definit fl-Artikolu 3(6) tad-Direttiva 2015/849 tal-Parlament Ewropew u tal-Kunsill (3).
      “Appoġġ finanzjarju” tfisser kwalunkwe tip ta’ assistenza finanzjarja disponibbli għall-impriżi kollha jew miżuri selettivi, inkluża għajnuna mill-Istat mogħtija skont il-Qafas Temporanju għall-Għajnuna mill-Istat il-ġdid (4).
      “Impriża” tfisser kwalunkwe entità jew persuna fiżika involuta f’attivitajiet ekonomiċi irrispettivament mill-forma ġuridika jew mis-settur ta’ attività tagħha.
      3.   L-APPOĠĠ FINANZJARJU MILL-ISTAT LILL-IMPRIŻI FL-UNJONI IKUN SUĠĠETT GĦALL-KUNDIZZJONI LI MA JKUNX HEMM RABTIET MA’ ĠURISDIZZJONIJIET LI JIDHRU FIL-LISTA TAL-UE TA’ ĠURISDIZZJONIJIET LI MA JIKKOOPERAWX
      
      Fejn l-Istati Membri jadottaw miżuri li jipprovdu appoġġ finanzjarju lil impriżi eliġibbli fil-ġurisdizzjoni tagħhom, huma jenħtieġ li l-intitolament għal tali appoġġ finanzjarju jagħmluh kontinġenti fuq numru ta’ kundizzjonijiet. Għalhekk, l-impriżi li jirċievu l-appoġġ finanzjarju jenħtieġ li ma jkunux:
      
                  (a)
               
               
                  residenti għal finijiet ta’ taxxa f’ġurisdizzjonijiet li jidhru fuq il-lista tal-UE ta’ ġurisdizzjonijiet li ma jikkooperawx jew ikunu inkorporati taħt il-liġijiet tagħhom;
               
            
                  (b)
               
               
                  ikkontrollati, direttament jew indirettament, minn azzjonisti f’ġurisdizzjonijiet li jidhru fil-lista tal-UE ta’ ġurisdizzjonijiet li ma jikkooperawx, sas-sid benefiċjarju, kif definit fl-Artikolu 3(6) tad-Direttiva 2015/849;
               
            
                  (c)
               
               
                  jikkontrollaw, direttament jew indirettament, sussidjarji jew stabbilimenti permanenti tagħhom f’ġurisdizzjonijiet li jidhru fil-lista tal-UE ta’ ġurisdizzjonijiet li ma jikkooperawx; kif ukoll
               
            
                  (d)
               
               
                  jaqsmu s-sjieda ma’ impriżi f’ġurisdizzjonijiet li jidhru fil-lista tal-UE ta’ ġurisdizzjonijiet li ma jikkooperawx.
               
            Sabiex tiġi vverifikata l-konformità mar-regola li tippreskrivi n-nuqqas ta’ rabtiet mal-ġurisdizzjonijiet li jidhru fil-lista tal-UE ta’ ġurisdizzjonijiet li ma jikkooperawx, l-Istati Membri jenħtieġ li jiżguraw li mhux biss l-azzjonisti immedjati iżda wkoll is-sid finali u l-impriżi l-oħra kollha taħt l-istess sjieda ma jkunux residenti għal finijiet ta’ taxxa fit-tali ġurisdizzjoni jew inkorporati taħt il-liġijiet tagħha. Is-sidien tal-impriża li tirċievi appoġġ finanzjarju jistgħu jkunu entitajiet ġuridiċi (eż. korporazzjonijiet, sħubijiet, eċċ.), arranġamenti ġuridiċi (eż. fiduċjarji) jew persuni fiżiċi.
      Sabiex jiġi ddeterminat jekk impriża tistax tingħata appoġġ finanzjarju, jenħtieġ li l-għadd ta’ livelli ta’ entitajiet ġuridiċi jew arranġamenti ġuridiċi li jaf ikun hemm bejn l-impriża stabbilita fl-Istat Membru li jagħti l-appoġġ finanzjarju u l-entità f’ġurisdizzjoni li tidher fil-lista tal-UE jkun irrilevanti.
      4.   KONĊESSJONIJIET
      
      L-Istati Membri jistgħu jinjoraw l-eżistenza ta’ rabtiet mal-ġurisdizzjonijiet elenkati li ma jikkooperawx, meta l-impriża tipprovdi evidenza li tissodisfa waħda miċ-ċirkostanzi li ġejjin:
      
                  (a)
               
               
                  fejn il-livell ta’ obbligazzjoni fiskali fl-Istat Membru li jagħti l-appoġġ matul perjodu partikolari ta’ żmien (eż. l-aħħar tliet snin) jitqies adegwat meta mqabbel mal-fatturat globali jew mal-livell ta’ attivitajiet tal-impriża li tirċievi l-appoġġ, fil-livell domestiku u tal-grupp, matul l-istess perjodu.
               
            
                  (b)
               
               
                  fejn l-impriża tagħmel impenji legalment vinkolanti biex tneħħi r-rabtiet tagħha ma’ ġurisdizzjonijiet elenkati tal-UE li ma jikkooperawx f’qafas ta’ żmien qasir, soġġett għal segwitu xieraq u sanzjonijiet f’każ ta’ nuqqas ta’ konformità.
               
            L-Istati Membri jenħtieġ li jinjoraw l-eżistenza ta’ rabtiet mal-ġurisdizzjonijiet elenkati li ma jikkooperawx fejn l-impriża jkollha preżenza ekonomika sostanzjali (appoġġata minn persunal, tagħmir, assi u bini, kif evidenzjat mill-fatti u ċ-ċirkostanzi rilevanti) u twettaq attività ekonomika sostantiva f’ġurisdizzjonijiet elenkati li ma jikkooperawx.
      L-Istati Membri jenħtieġ li ma japplikawx dawk l-eċċezzjonijiet jekk ma jkunux f’pożizzjoni li jivverifikaw l-eżattezza tal-informazzjoni. Dan jista’ jkun minħabba l-iskambju insuffiċjenti ta’ informazzjoni fuq talba mal-pajjiż terz ikkonċernat, b’mod partikolari n-nuqqas ta’ trattat dwar it-taxxa li jippermetti l-iskambju ta’ informazzjoni jew in-nuqqas ta’ kooperazzjoni mill-ġurisdizzjoni tal-pajjiż terz ikkonċernat.
      5.   IMPLIMENTAZZJONI U INFURZAR
      
      L-Istati Membri jenħtieġ li jaqblu ma’ rekwiżiti raġonevoli li juru n-nuqqas ta’ rabtiet ma’ ġurisdizzjoni li tkun tidher fuq il-lista tal-UE ta’ ġurisdizzjonijiet li ma jikkooperawx. Il-prinċipji li ġejjin għandhom l-għan li jgħinu lill-Istati Membri biex jiżguraw implimentazzjoni rapida u infurzar effettiv tar-rekwiżiti:
      
                  (a)
               
               
                  Sabiex jiġu ssimplifikati l-proċeduri u jiġi ffaċilitat l-aċċess għall-appoġġ finanzjarju, l-Istati Membri jistgħu jaċċettaw awtoċertifikazzjonijiet mill-applikanti bħala evidenza li huma kompletament konformi mar-rekwiżiti sabiex jirċievu l-appoġġ finanzjarju. Dak il-proċess jenħtieġ li jiġi kkumplementat minn awditi/kontrolli msaħħa fi stadju aktar tard bl-użu sħiħ tal-għodod disponibbli sabiex jitnaqqas ir-riskju ta’ nuqqas ta’ konformità, bħal rapporti mill-pajjiżi, skambju awtomatiku ta’ informazzjoni dwar il-kontijiet finanzjarji, skambju ta’ informazzjoni fuq talba jew aċċess għal informazzjoni dwar is-sjieda benefiċjarja.
               
            
                  (b)
               
               
                  L-Istati Membri jenħtieġ li jipprevedu sanzjonijiet effettivi, proporzjonati u dissważivi sabiex jiskoraġġixxu l-għoti ta’ informazzjoni falza jew mhux preċiża mill-applikanti, inkluż, bħala minimu, l-irkupru ta’ appoġġ finanzjarju mogħti bla bżonn.
               
            
                  (c)
               
               
                  Jenħtieġ li l-Istati Membri ma jippermettux l-awtoċertifikazzjoni u jenħtieġ li jwettqu verifiki msaħħa fejn l-impriża inkwistjoni jkollha rabtiet ma’ ġurisdizzjonijiet elenkati mill-UE u titlob il-benefiċċju ta’ konċessjoni.
               
            6.   RESTRIZZJONIJIET OĦRAJN
      
      L-Istati Membri jenħtieġ li jżommu lura milli jipprovdu appoġġ finanzjarju lill-impriżi fil-każijiet li ġejjin:
      
                  —
               
               
                  fejn ikun ġie stabbilit li impriża jew is-sidien tagħha kienu s-suġġett ta’ kundanna b’sentenza finali għal kwalunkwe mir-reati stabbiliti fl-Artikolu 57(1) tad-Direttiva 2014/24/UE tal-Parlament Ewropew u tal-Kunsill (5);
               
            
                  —
               
               
                  fejn ġie stabbilit b’sentenza finali jew b’deċiżjoni amministrattiva finali li l-impriża jew is-sidien tagħha jkunu qed jiksru l-obbligi tagħhom marbuta mal-ħlas tat-taxxi jew tal-kontribuzzjonijiet tas-sigurtà soċjali f’konformità mal-liġi applikabbli.
               
            7.   SEGWITU
      
      L-Istati Membri mitluba jinfurmaw lill-Kummissjoni dwar il-miżuri li ttieħdu wara din ir-Rakkomandazzjoni.
      Il-Kummissjoni lesta tiddiskuti mal-Istati Membri l-pjanijiet tagħhom biex jiżguraw li l-għoti ta’ għajnuna mill-Istat, b’mod partikolari fil-forma ta’ rikapitalizzazzjonijiet, jenħtieġ li jkun limitat għall-impriżi li jħallsu s-sehem ġust tagħhom tat-taxxa.
      Il-Kummissjoni se tippubblika rapport dwar l-applikazzjoni ta' din ir-Rakkomandazzjoni fi żmien tliet snin mill-adozzjoni tagħha.
      
         Magħmul fi Brussell, l-14 ta’ Lulju 2020.
         
            
               Għall-Kummissjoni
            
            Paolo GENTILONI
            
               Membru tal-Kummissjoni
            
         
      
      
         (1)  Il-Komunikazzjoni tal-Kummissjoni lill-Parlament Ewropew u lill-Kunsill dwar Strateġija Esterna għal Tassazzjoni Effettiva, it-28 ta’ Jannar 2016 (https://eur-lex.europa.eu/resource.html?uri=cellar:b5aef3db-c5a7-11e5-a4b5-01aa75ed71a1.0018.02/DOC_1&format=PDF)
      
         (2)  Ġurisdizzjonijiet li jinsabu fl-Anness I tal-Konklużjonijiet rilevanti tal-Kunsill (l-hekk imsejħa “lista sewda”). Il-lista tiġi aġġornata regolarment: https://ec.europa.eu/taxation_customs/tax-common-eu-list_en
      
         (3)  Id-Direttiva (UE) 2015/849 tal-Parlament Ewropew u tal-Kunsill tal-20 ta’ Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, ĠU L 141, 5.6.2015, p. 73.
      
         (4)  Il-Komunikazzjoni mill-Kummissjoni Qafas Temporanju għal miżuri ta’ għajnuna mill-Istat biex jingħata sostenn lill-ekonomija matul it-tifqigħa preżenti tal-COVID-19, C/2020/1863, ĠU C 91I, 20.3.2020, p. 1, kif emendata fit-3 ta’ April, fit-8 ta’ Mejju u fid-29 ta’ Ġunju 2020.
      
         (5)  Id-Direttiva 2014/24/UE tal-Parlament Ewropew u tal-Kunsill tas-26 ta’ Frar 2014 dwar l-akkwist pubbliku (ĠU L 94, 28.3.2014, p. 65).